Uznesenie Európskeho parlamentu o ľudských právach v Moldavsku a najmä v Podnestersku



Úradný vestník 291 E , 30/11/2006 S. 0414 - 0416



P6_TA(2006)0099 Ľudské práva v Moldavsku a najmä v Podnestersku Uznesenie Európskeho parlamentu o ľudských právach v Moldavsku a najmä v Podnestersku Európsky parlament, - so zreteľom na svoje predchádzajúce uznesenia o Moldavsku, najmä na uznesenie z 18. decembra 2003 [1], uznesenie z 24. februára 2005 o parlamentných voľbách v Moldavsku [2] a uznesenie z 28. apríla 2005 o výročnej správe o ľudských právach vo svete v roku 2004 a o politike EÚ v tejto oblasti [3], - so zreteľom na záverečné vyhlásenie a odporúčania schôdze Výboru pre parlamentnú spoluprácu medzi EÚ a Moldavskom zo 6. a 7. októbra 2005, - so zreteľom na Dohodu o partnerstve a spolupráci medzi Moldavskom a Európskou úniou (EÚ), ktorá bola podpísaná 28. novembra 1994 a nadobudla účinnosť 1. júla 1998, - so zreteľom na vyhlásenia samitu Organizácie pre bezpečnosť a spoluprácu v Európe (OBSE) v Istanbule v roku 1999 a schôdze Ministerskej rady OBSE v Oporte v roku 2002, - so zreteľom na Akčný plán pre Moldavsko, ktorý bol schválený na siedmej schôdzi Rady pre spoluprácu medzi EÚ a Moldavskom 22. februára 2005, - so zreteľom na záverečnú správu misie volebných pozorovateľov OBSE/ODIHR o parlamentných voľbách konaných 6. marca 2005, ktoré vo všeobecnosti spĺňali väčšinu záväzkov voči OBSE a normy Rady Európy a ostatných medzinárodné inštitúcií pre demokratické voľby, napriek zisteným nedostatkom, ktoré sa týkali podmienok kampane a prístupu k médiám, - so zreteľom na rozhodnutie Rady 2006/96/SZBP, ktorým sa vykonáva spoločná pozícia 2004/179/SZBP o reštriktívnych opatreniach voči vedeniu podnesterskej oblasti Moldavskej republiky [4] a na spoločnú pozíciu Rady 2006/95/SZBP [5] o obnovení týchto reštriktívnych opatrení na ďalších 12 mesiacov, - so zreteľom na predbežné uznesenie, ktoré prijal Výbor ministrov Rady Európy 1. marca 2006 v súvislosti s rozhodnutím Európskeho súdu pre ľudské práva (ESĽP) z 8. júla 2004 v prípade Ilaşcu a spol. vs. Moldavsko a Ruská federácia, - so zreteľom na článok 115 ods. 5 rokovacieho poriadku, A. keďže Európska politika susedských vzťahov uznáva európske ambície Moldavska a jeho význam ako krajiny s pevným historickým, kultúrnym a hospodárskym prepojením s členskými štátmi, B. keďže v rámci európskej politiky susedských vzťahov bol prijatý akčný plán, ktorý obsahuje návrhy zamerané na podporu politických a inštitucionálnych reforiem, ktoré umožnia Moldavsku postupnú integráciu do politík a programov EÚ, C. keďže EÚ nedávno podnikla dôležité kroky s cieľom posilniť svoje vzťahy s Moldavskou republikou a podieľať sa na vyriešení podnesterského konfliktu tým, že vytvorila stále zastúpenie Európskej komisie v Kišiňove, vymenovala osobitného splnomocnenca EÚ pre Moldavsko, ktorého úlohou je prispieť k trvalo udržateľnému vyriešeniu podnesterského konfliktu, a tým, že zriadila misiu pohraničnej pomoci EÚ pre Moldavsko a Ukrajinu (EUBAM), D. keďže Podnestersko po ozbrojenom konflikte za vojenskej podpory Ruska vyhlásilo v roku 1992 nezávislosť, a tým destabilizovalo celú Moldavskú republiku, E. keďže najmä v súvislosti s Podnesterskom existujú obavy z vysokej úrovne kriminality, zo všadeprítomnej korupcie, z existencie hlboko zakorenenej čiernej ekonomiky a z nedostatku rešpektovania základných slobôd a ľudských práv, F. keďže samozvané orgány Podnesterska aj naďalej prenasledujú nezávislé médiá a mimovládne organizácie, ako aj diskriminujú a prenasledujú rumunsky hovoriace obyvateľstvo, G. keďže samozvané orgány Podnesterska aj naďalej odmietajú splniť rozhodnutie ESĽP, ktoré im uložilo povinnosť ukončiť protizákonné a svojvoľné zadržiavanie pánov Andreia Ivantoca a Tudora Petrov-Popu, H. keďže Andrei Ivantoc údajne drží hladovku od 27. februára 2006 na protest proti neľudskému a ponižujúcemu zaobchádzaniu zo strany zamestnancov väzenia v Tiraspole, 1. dôrazne odsudzuje útlak, prenasledovanie a zastrašovanie zástupcov nezávislých médií, občanov kritizujúcich samozvané orgány Podnesterska, členov mimovládnych organizácií a opozície zo strany podnesterského režimu; odsudzuje zákaz financovania mimovládnych organizácií zo zahraničia; odsudzuje neochotu tohto režimu plne sa zasadiť o dosiahnutie úplného vyriešenia podnesterského konfliktu mierovou cestou; víta preto predĺženie obmedzení EÚ vo vízovej oblasti pre zástupcov podnesterského režimu; 2. hlboko odsudzuje skutočnosť, že samozvané orgány Podnesterska, viac ako jeden a pol roka po doručení rozhodnutia ESĽD v prípade Ilaşcu a spol., pokračujú vo väznení dvoch poškodených, poznamenáva, že ESĽD bol vo svojom rozhodnutí toho názoru, že oba obžalované štáty majú najmä podniknúť všetky potrebné kroky na skončenie svojvoľného väznenia poškodených a postarať sa o ich urýchlené prepustenie na slobodu; 3. vyzýva orgány Moldavska, aby pokračovali vo svojej snahe o ukončenie nezákonného a svojvoľného zadržiavania pánov Andreia Ivantoca a Tudora Petrov-Popu a o ich okamžité prepustenie na slobodu; dôrazne vyzýva orgány Ruska aby aktívne hľadali všetky použiteľné prostriedky, ktorými by bolo možné ukončiť nezákonné a svojvoľné zadržiavanie oboch väzňov a zabezpečiť ich okamžité prepustenie na slobodu; žiada Radu, Komisiu a členské štáty aby naliehavo žiadali ich okamžité prepustenie; 4. so zreteľom na závažné a kontroverzné odsúdenie bývalého ministra obrany Valeriua Pasata vyzýva orgány Moldavska, aby zabezpečili, že sa mu umožní transparentné odvolacie konanie v súlade s medzinárodnými právnymi normami; 5. vyjadruje svoju jednoznačnú a sústavnú podporu snahám orgánov Moldavska o úspešné vykonávanie akčného plánu ako súčasti európskej politiky susedských vzťahov; žiada Komisiu a Radu, aby podporili orgány Moldavska v ich demokratizačných snahách a využili všetky diplomatické prostriedky na oslabenie diktátorského a nelegitímneho režimu v Podnestersku; 6. vyzýva vládu Moldavska, aby pokračovala v procese reforiem s cieľom posilniť právny štát a odstrániť korupciu v štátnych orgánoch v súlade so záväzkami plynúcimi z akčného plánu, a aby vystupňovala úsilie v boji proti obchodovaniu s ľuďmi; 7. berie na vedomie schválenie zákona o predchádzaní obchodovaniu s ľuďmi a boji proti nemu dňa 20. októbra 2005, ktorý zavádza bezplatné sociálne služby pre obete obchodovania; žiada orgány Moldavska o ďalšie objasnenie spôsobu financovania vykonávania tohto zákona; zdôrazňuje dôležitosť poskytnutia dodatočného financovania a personálu pre poradné orgány v oblasti obchodovania so ženami a lepšej spolupráce zo strany mimovládnych organizácií v tejto súvislosti; 8. víta konštruktívnu spoluprácu medzi rôznymi politickými stranami v moldavskom parlamente; uznáva dôležitosť reforiem týkajúcich sa nezávislosti súdnictva, informačných služieb, volebnej legislatívy a účtovného dvora; žiada o posilnenie výkonnosti súdnictva v Moldavsku; zdôrazňuje dôležitosť bezodkladného uskutočnenia týchto a iných reforiem; 9. je presvedčený o tom, že reformy v Moldavsku budú úspešné iba vtedy, ak sa budú vykonávať pri zachovaní zásad právneho štátu a základných slobôd; vyzýva všetky zúčastnené strany, vrátane zástupcov občianskej spoločnosti, aby spolupracovali pri podpore ďalšieho rozvoja demokracie v krajine; 10. víta uplatňovanie spoločného vyhlásenia predsedov vlád Ukrajiny a Moldavska o colných úradoch z 30. decembra 2005; vyzýva hospodárskych činiteľov moldavského regiónu Podnestersko, aby sa zaregistrovali na príslušných úradoch v Kišiňove, s cieľom podpory nerušeného toku tovaru cez hranice; vyzýva samozvané orgány Podnesterska, aby tejto registrácii nebránili; 11. víta vyslanie EUBAM na Ukrajinu a do Moldavska, keďže táto misia môže prispieť k širším snahám o nájdenie uskutočniteľného a udržateľného riešenia podnesterského konfliktu; zdôrazňuje, že lepšia kontrola na hraniciach a obmedzenie obchodu so zbraňami sú nevyhnutným predpokladom ukončenia konfliktu; 12. žiada Komisiu, Radu a osobitného splnomocnenca EÚ pre Moldavsko, aby podnikli všetky kroky na zabránenie eskalácii súčasnej pohraničnej krízy; 13. berie na vedomie kladné, aj keď v niektorých bodoch kritické, vyhlásenie moldavského parlamentu o ukrajinskej snahe o vyriešenie podnesterského konfliktu, vyzýva všetky zúčastnené strany, aby sa aktívne podieľali na rokovaniach 5 + 2, na ktorých sa zúčastňuje Moldavsko, moldavský región Podnestersko, Rusko, Ukrajina a OBSE spolu s EÚ a USA ako pozorovateľmi, a aby našli politické riešenie podnesterského konfliktu; 14. žiada Rusko, aby okamžite ukončilo podporu režimu v Podnestersku, potvrdilo svoj záväzok pokiaľ ide o územnú celistvosť Moldavska ako ho definuje moldavská ústava a bezpodmienečne stiahlo svoje jednotky vrátane ťažkej vojenskej techniky a munície; zdôrazňuje, že podľa rozhodnutia prijatého na samite OBSE v Istanbule v roku 1999 mali byť tieto jednotky stiahnuté do konca roku 2002; žiada Radu, aby začlenila tento bod do programu nasledujúceho samitu EÚ - Rusko; 15. poveruje svojho predsedu, aby toto uznesenie postúpil Rade a Komisii, vláde a parlamentu Moldavska, vládam Rumunska, Ukrajiny, Ruskej federácie a USA, generálnemu tajomníkovi OBSE a generálnemu tajomníkovi Rady Európy. [1] Ú. v. EÚ C 91 E, 15.4.2004, s. 692. [2] Ú. v. EÚ C 304 E, 1.12.2005, s. 398. [3] Ú. v. EÚ C 45 E, 23.2.2006, s. 107. [4] Ú. v. EÚ. L 44, 15.2.2006, s. 32. [5] Ú. v. EÚ. L 44, 15.2.2006, s. 31. --------------------------------------------------